ພວກນັກຊ່ຽວຊານ ຂອງອາຊ່ຽນ ປະຊຸມກັນ ທີ່ຟີລິບປິນ
ພວກນັກຊ່ຽວຊານ ກ່ຽວກັບການເດີນເຮືອທະເລ ຂອງສະມາຄົມອາຊ່ຽນ ພວມປະຊຸມກັນ ທີ່ກຸງມະນີລາ
ພວກນັກຊ່ຽວຊານກ່ຽວກັບການເດີນເຮືອນທາງທະເລທີ່ມາຈາກທົ່ວເຂດເອເຊຍຕາເວັນອອກ ສຽງໃຕ້ກຳລັງປະຊຸມກັນທີ່ກຸງມະນີລາເພື່ອປຶກສາຫາລືກ່ຽວກັບຂໍ້ສະເໜີຂອງຟີລິບປິນທີ່ຢາກ ໃຫ້ມີການຫຼີກລ້ຽງການເກີດບັນຫາຂັດແຍ້ງໃນອະນາຄົດຢູ່ໃນເຂດທະເລຈີນໃຕ້ ການພົບເຫັນຂອງພວກນັກຊ່ຽວຊານດັ່ງກ່າວຈະຖືກນຳສະເໜີຕໍ່ພວກເຈົ້າໜ້າທີ່ອະວຸໂສຂອງ ສະມາຄົມບັນດາປະຊາຊາດໃນເຂດເອເຊຍຕາເວັນອອກສຽງໃຕ້ຫຼືອາຊ່ຽນ ຊຶ່ງຈະເປັນຜູ້ອອກ ຄຳແນະນຳຕ່າງໆກ່ອນໜ້າກອງປະຊຸມສຸດຍອດຂອງສະມາຄົມອາຊ່ຽນໃນເດືອນພະຈິກຈະມາ ນີ້ ຮອງປະທານາທິບໍດີຂອງຟີລິບປິນ ທ່ານ Jejomar Binay ກ່າວຕໍ່ພວກນັກຊ່ຽວຊານວ່າ ທ່ານມີຄວາມຫວັງໄປໃນແງ່ດີທີ່ວ່າວຽກງານຂອງພວກເຂົາເຈົ້າໃນທີ່ສຸດກໍຈະຫຼຸດຜ່ອນຄວາມ ເຄັ່ງຕຶງຢູ່ໃນເຂດທະເລຈີນໃຕ້ ບ່ອນທີ່ຈີນ ໄຕ້ຫວັນ ແລະອີກ 4 ປະເທດສະມາຊິກຂອງ ອາຊ່ຽນຕ່າງກໍໄດ້ອ້າງກຳມະສິດກວມກັນນັ້ນ ແຕ່ພວກນັກການທູດຂອງຟີລິບປິນ 2 ຄົນກ່າວຕໍ່ອົງການຂ່າວເອພີວ່າ ຟີລິບປິນໄດ້ຮັບການ ຄັດຄ້ານ ກ່ຽວກັບກອງປະຊຸມເປັນເວລາ 2 ມື້ດັ່ງກ່າວ ຈາກຈີນຊຶ່ງໄດ້ອ້າງເອົາກຳມະສິດໃນ ເຂດທະເລຈີນໃຕ້ທັງໝົດເປັນຂອງຕົນ